Οι «κυρίες των αιθέρων» της Ευρώπης είναι Ελληνίδες. Η Κατερίνα Στεφανίδη και η Νικόλ Κυριακοπούλου, ύστερα από έναν εντυπωσιακό τελικό στο ευρωπαϊκό πρωτάθλημα του Βερολίνου, έκαναν το 1-2 και οι δύο πρώτες θέσεις στο βάθρο, στο επί κοντώ των γυναικών, «χρωματίστηκαν» γαλανόλευκες.

Η Κατερίνα Στεφανίδη πέρασε με την πρώτη τα 4,65, άφησε τα 4,70 και συνέχισε με επιτυχημένα άλματα στα 4,75 και τα 4,80. Όταν ο πήχυς τοποθετήθηκε στα 4,85, η «χρυσή» Ολυμπιονίκης είχε δύο άκυρες και πέρασε με την τρίτη το ύψος, κάτι που της έδωσε το χρυσό μετάλλιο.

Στη συνέχεια τοποθέτησε τον πήχυ στα 4,95 για να πετύχει πανελλήνιο ρεκόρ, αλλά είχε τρεις άκυρες προσπάθειες.

Η Νικόλ Κυριακοπούλου ξεκίνησε στα 4,45, πέρασε με τη δεύτερη τα 4,55, με την πρώτη τα 4,65, τα 4,70, τα 4,75, και με τη δεύτερη τα 4,80 και είχε τρεις άκυρες στα 4,85. Πέτυχε προσωπικό ρεκόρ και κέρδισε το πρώτο ασημένιο μετάλλιο της καριέρας της σε ευρωπαϊκό πρωτάθλημα.

Οι πρώτες δηλώσεις των Στεφανίδη – Κυριακοπούλου μετά τον ελληνικό θρίαμβο

Με τις γαλανόλευκες σημαίες στα χέρια οι δύο αθλήτριες έκαναν τον γύρο του σταδίου και ύστερα αφιέρωσαν τις επιτυχίες τους στους κατοίκους της Αττικής που δοκιμάστηκαν από τη φονική πυρκαγιά. Στη συνέχεια, μίλησαν για τα συναισθήματα τους και τους στόχους τους. «Ήταν μία δύσκολη χρονιά. Περιμέναμε ότι η Σιντόροβα θα πήγαινε πιο ψηλά. Σε ότι αφορά εμένα είχα και το άγχος του φαβορί, αλλά τα κατάφερα. Να είμαστε και εγώ και η Νικόλ υγιείς και θα συνεχίσουμε έτσι», υπογράμμισε η Κατερίνα Στεφανίδη.

Το χαμόγελο έφτανε μέχρι τα… αυτιά της Νικόλ Κυριακοπούλου στο φινάλε της βραδιάς, όταν μίλησε για τις στιγμές που έζησε. «Ήταν ένας συγκλονιστικός αγώνας. Τον ευχαριστήθηκα. Είμαι πολύ χαρούμενη γιατί επιτέλους βγήκαν τα άλματα. Ελπίζω να δώσαμε χαρά στους Έλληνες.

Το μετάλλιο το αφιερώνω στους ανθρώπους που δοκιμάστηκαν από τη φωτιά, στην κορούλα μου, στην ομοσπονδία και στους χορηγούς μου», υπογράμμισε.

Το χάλκινο μετάλλιο κατέκτησε η Χόλι Μπράντσοου με 4,75. Η Ελένη Πόλακ έμεινε στη 12η θέση. Είχε τρεις άκυρες προσπάθειες στα 4,30.

Επίσης, ο Κώστας Μπανιώτης με άλμα στα 2,21 προκρίθηκε στον τελικό του ύψους, ενώ μία διάκριση μπορεί να διεκδικήσει η Μαρία Μπελιμπασάκη στα 400 μ. αφού προκρίθηκε στον τελικό με 51.23 ως η δεύτερη στην πρώτη ημιτελική σειρά. Η Ελισάβετ Πεσιρίδου, παρά την καλή της προσπάθεια στα 100 μ. εμπ. κατετάγη 13η με 13.00.